钦定古今图书集成/明伦汇编/官常典/第672卷 > 臧僖伯
## 钦定古今图书集成/明伦汇编/官常典/第672卷 > 臧僖伯

按《左传》鲁隐公五年春，公将如棠观鱼者，臧僖伯谏
曰：“凡物不足以讲大事，其材不足以备器用，则君不
举焉。君将纳民于轨物者也。故讲事以度轨量谓之
轨，取材以章物采谓之物，不轨不物谓之乱政，乱政
亟行，所以败也。故春蒐、夏苗、秋狝、冬狩，皆于农隙以
讲事也。三年而治，兵入而振旅，归而饮至，以数军实，
昭文章，明贵贱，辨等列，顺少长，习威仪也。鸟兽之肉，
不登于俎；皮革齿牙骨角毛羽，不登于器，则公不射，
古之制也。若夫山林川泽之实，器用之资，皂隶之事官司之守，非君所及也。”公曰：“吾将略地焉。”遂往，陈鱼
而观之。僖伯称疾不从。《书》曰：“公矢鱼于棠”，非礼也，且
言远地也。冬十二月辛巳，臧僖伯卒。公曰：“叔父有憾
于寡人，寡人弗敢忘。”葬之，加一等。